KOMISIJOS REGLAMENTAS (EB) Nr. 1549/2006
2006 m. spalio 17 d.
iš dalies keičiantis Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo I priedą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1987 m. liepos 23 d. Tarybos reglamentą (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (1), ypač į jo 9 ir 12 straipsnius,
kadangi:
(1)
Reglamentu (EEB) Nr. 2658/87 buvo nustatyta prekių nomenklatūra (toliau - Kombinuotoji nomenklatūra), tam, kad tuo pačiu metu atitiktų Bendrojo muitų tarifo ir Bendrijos užsienio prekybos statistikos bei kitų Bendrijos politikos krypčių, susijusių su prekių importu arba eksportu, reikalavimus.
(2)
Siekiant teisės aktų supaprastinimo tikslinga atnaujinti Kombinuotąją nomenklatūrą ir supaprastinti jos struktūrą.
(3)
Būtina iš dalies pakeisti Kombinuotąją nomenklatūrą, kad būtų atsižvelgta į su statistika ir prekybos politika susijusių reikalavimų pakeitimus, pakeitimus, padarytus siekiant įgyvendinti tarptautinius įsipareigojimus, technologijų ir prekybos pokyčius, poreikį suderinti ar išaiškinti tekstus, pakeitimus suderintos sistemos nomenklatūroje pagal 2004 m. birželio 26 d. Muitinių bendradarbiavimo tarybos rekomendaciją ir išvardytų pakeitimų pasekmes.
(4)
Pagal Reglamento (EEB) Nr. 2658/87 12 straipsnį minėto reglamento I priedas turėtų būti pakeistas galutine Kombinuotosios nomenklatūros redakcija su autonominių ir konvencinių muitų normomis, nustatytomis pritaikius Tarybos arba Komisijos patvirtintas priemones, ir įsigalioti nuo 2007 m. sausio 1 d.
(5)
Šiame reglamente numatytos priemonės atitinka Muitinės kodekso komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 2658/87 I priedas pakeičiamas šio reglamento priede pateiktu tekstu.
2 straipsnis
Šis reglamentas įsigalioja 2007 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. spalio 17 d.